《松梢诗》
宋代·陈舜俞

朽屋延暗暝，凿明快吾魄。
西墉偶面势，开牖遂生白。
兹焉玩图史，亦以置床箦。
岂能来清风，犹苦对残赫。
炎天适暵旱，永暮坐燔炙。
宾客何可处，儿女哀不获。
咨取或献诗，盖覆乃其策。
架木凑檐瓦，铺竹施苇席。
聊且纾暴酷，未足为佳适。
北山多乔松，倚天不知尺。
绸缪星日暗，戮轕鬼神宅。
栋梁尚匪材，枝叶固何益。
敢告持利斧，斩伐遵指画。
束缚如见遗，无使曲傅直。
此身得馀庇，阴德佩无斁。

作者简介：（?—1072）宋湖州乌程人，字令举，号白牛居士。仁宗庆历六年进士。嘉祐四年复举制科第一。官著作佐郎。神宗熙宁三年，以屯田员外郎知山阴县。反对“青苗法”，疏谓其法乃“别为一赋以敝海内，非王道之举”，责监南康军盐酒税。有《都官集》等。